**Ministru kabineta noteikumu projekta "Grozījumi Ministru kabineta 2014. gada 26. augusta noteikumos Nr. 508 "Kārtība, kādā veidojams, finansējams un sagatavojams Latvijas Nacionālo bruņoto spēku kontingents, kas piedalās starptautiskajās operācijās un ātrās reaģēšanas spēkos"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Grozījumi Ministru kabineta 2014. gada 26. augusta noteikumos Nr. 508 "Kārtība, kādā veidojams, finansējams un sagatavojams Latvijas Nacionālo bruņoto spēku kontingents, kas piedalās starptautiskajās operācijās un ātrās reaģēšanas spēkos"" (turpmāk – noteikumu projekts) ir izstrādāts, lai pielāgotos starptautisko operāciju veida un uzdevumu izmaiņām, kuras paredz nepieciešamību palielināt reprezentācijas pasākumiem paredzēto līdzekļu apmēru, kā arī paplašināt personu loku, kam šādus līdzekļus izsniedz un kas apstiprina izdevumu mērķus un tāmi.  Projekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts ir izstrādāts pēc Aizsardzības ministrijas iniciatīvas, lai administratīvi vienkāršotu Nacionālo bruņoto spēku kontingenta karavīru dienēšanu starptautisko operāciju rajonos, kā arī lai veicinātu sadarbību ar citu valstu partneriem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Nacionālo bruņoto spēku likuma 6. pantu piedalīšanās starptautiskajās operācijās likumos un starptautiskajos līgumos noteiktajā kārtībā ir viens no Nacionālo bruņoto spēku uzdevumiem. NBS aktīvi piedalās Ziemeļatlantijas līguma organizācijas (NATO), Eiropas Savienības (ES) un Apvienoto Nāciju Organizācijas (ANO) īstenotajās starptautiskajās operācijās. Latvijai tas nozīmē lielākas drošības garantijas un pieredzes iegūšanu. Tas ļauj praksē iegūt operāciju pieredzi, kas nepieciešama profesionāli sagatavotiem karavīriem un zemessargiem, lai sekmētu aizsardzības uzdevumu izpildi un kaujas spēju pilnveidošanu.  Šobrīd NBS galvenokārt piedalās starptautiskajās miera uzturēšanas operācijās, kuru mērķis ir atjaunot un uzturēt mieru konflikta zonās un kurās iesaistītajam personālam nav tiesību piedalīties karadarbībā, izņemot gadījumus, kad tas ir nepieciešams pašaizsardzības nolūkā. Arī ilgstošākajā starptautiskajā operācijā Afganistānā 2015. gadā notika pāreja no kaujas operāciju īstenošanas uz apmācību un padomu sniegšanu uzņemošās valsts aizsardzības spēkiem, tādējādi mainot arī operācijas veidu no starptautiskās miera nodrošināšanas operācijas uz miera uzturēšanas operāciju. Mainoties starptautisko operāciju veidam, tika mainīti arī starptautisko operāciju operacionālie uzdevumi. Tas nozīmē, ka šobrīd NBS starptautisko operāciju pamatuzdevums galvenokārt ir nodrošināt tās valsts, uz kuru tiek nosūtīts Latvijas NBS kontingents, nacionālo drošības institūciju un vietējo drošības spēku apmācību, atbalstu un padomu sniegšanu, lai stiprinātu tās nacionālo drošību. Tādējādi NBS kontingents tiek arvien biežāk iesaistīts padomdevēju un apmācības funkciju nodrošināšanā, kuras ietvaros sadarbojas ar konkrētās valsts vietējiem drošības spēkiem, kā arī citiem starptautisko partneru kontingentiem.  Ņemot vērā iepriekšminēto, ir nepieciešams paredzēt lielāku starptautiskās operācijas rajonā reprezentācijas pasākumiem paredzēto līdzekļu apmēru, kas saskaņā ar šobrīd spēkā esošo regulējumu (143 *euro* apmērā) ir nepietiekams minēto funkciju un uzdevumu veikšanai. Lielāks reprezentācijas pasākumiem piešķirto finanšu līdzekļu apjoms veicinās Latvijas NBS kontingenta pilnvērtīgāku sadarbību ar uzņemošās valsts vietējiem drošības spēkiem un ļaus nodrošināt efektīvāku padomdevēja un apmācību instruktora uzdevumu izpildi.  Ievērojot, ka valsts iestādei piešķirtie valsts budžeta līdzekļi izlietojami paredzētajiem mērķiem, izslēdzot jebkāda veida izšķērdēšanu vai neatbilstošu izlietojumu, svarīgi ir nodrošināt līdzekļu plūsmas maksimālu caurredzamību, tai skaitā arī attiecībā uz starptautiskās operācijas rajonā reprezentācijas pasākumu īstenošanai piešķirtajiem finanšu līdzekļiem. Tādējādi ir nepieciešams Ministru kabineta noteikumu līmenī noteikt maksimālo reprezentācijas pasākumiem paredzēto finansējuma apmēru.  Piedāvātais starptautiskās operācijas rajonā reprezentācijas pasākumiem paredzēto līdzekļu apmērs (ne vairāk kā 800 *euro* apmērā katrai starptautiskās operācijas rotācijai) tiek plānots šādās pozīcijās:   1. uzreiz pēc NBS komandiera ierašanās uz starptautiskās operācijas rajonu (kafijas pauze ar starptautiskajiem kontingentiem sadarbības veicināšanai – līdz 100 *euro*); 2. NBS kontingentam atrodoties starptautiskās operācijas rajonā (Latvijas popularizēšanas pasākumi un valsts svētki, Jaunais gads un Ziemassvētki, Līgo un Jāņu diena, Latvijas armijas dzimšanas diena / Latvijas karavīru diena, Lāčplēša diena, Latvijas Republikas Proklamēšanas diena un Neatkarības atjaunošanas diena, tai skaitā suvenīri vietējo drošības spēku apmācāmajiem un sadarbības partneriem – līdz 600 *euro*); 3. NBS kontingenta noslēguma pasākumu organizēšana (kafijas pauze ar starptautiskajiem kontingentiem un suvenīri sadarbības partneriem – līdz 100 *euro*).   Grozījumi spēkā esošo Ministru kabineta 2014. gada 26. augusta noteikumu Nr. 508 10. punktā paredz, ka reprezentācijas izdevumu tāmi, kā arī speciālajiem, drošības un kaujas atbalsta uzdevumiem paredzēto izdevumu mērķus un tāmi apstiprina ne tikai NBS komandieris, bet arī viņa noteikta amatpersona. Saskaņā ar Nacionālo bruņoto spēku likuma 13. panta pirmo daļu NBS komandieris ir valsts augstākā militārā amatpersona. Grozījumi ir nepieciešami, lai atvieglotu valsts augstākās militārās amatpersonas slodzi un šādu tāmju apstiprināšanas procedūru. Plānots, ka šāda noteikta amatpersona būs NBS Apvienotā štāba priekšnieks (NBS komandiera vietnieks) vai attiecīgi viņa vietnieki. Atbilstoši Nacionālo bruņoto spēku likuma 14. panta otrās daļas 2. punktam NBS komandieris nodrošina Nacionālo bruņoto spēku nepārtrauktu vadību, uzdevumu plānošanu un to izpildes kontroli, tādējādi NBS komandiera atbildības apjoms netiks samazināts un tiks nodrošināta nepieciešamā līdzekļu izlietojuma kontrole.  Ar noteikumu projektu tiks svītrots 11. punkts, jo attiecīgo jautājumu ir iespējams risināt, izmantojot iekšējos normatīvos aktus un rīkojuma dokumentus. Tāpēc šāds regulējums ārējā normatīvajā aktā nav nepieciešams. Turklāt Ministru kabineta 2014. gada 26. augusta noteikumi Nr. 508 regulē Latvijas NBS kontingenta, kas piedalās starptautiskajās operācijās un ātrās reaģēšanas spēkos, finansēšanas kārtību, nevis attiecīgo budžeta līdzekļu izmantošanas kārtību.  Noteikumu projekta izpildi Aizsardzības ministrija (Nacionālie bruņotie spēki) nodrošinās budžeta apakšprogrammas 22.12.00 "Nacionālo bruņoto spēku uzturēšana" starptautiskajām operācijām plānotā finansējuma ietvaros. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Nacionālie bruņotie spēki. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Profesionālā dienesta karavīri un zemessargi. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Noteikumu projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav. |
| 3. | Cita informācija | Nav. |

Ministru prezidenta biedrs, aizsardzības ministrs A. Pabriks

S. Liepiņa, 67335153

Sindija.Liepina@mod.gov.lv